SPRÁVA KOMISIE EURÓPSKEMU PARLAMENTU A RADE o spoločnom preskúmaní vykonávania Dohody medzi Európskou úniou a Austráliou o spracovaní a prenose údajov z osobného záznamu o cestujúcom (PNR) leteckými dopravcami Austrálskemu úradu pre colnú správu a ochranu hraníc /* COM/2014/0458 final */





SPRÁVA KOMISIE EURÓPSKEMU PARLAMENTU A RADE o spoločnom preskúmaní vykonávania Dohody medzi Európskou úniou a Austráliou o spracovaní a prenose údajov z osobného záznamu o cestujúcom (PNR) leteckými dopravcami Austrálskemu úradu pre colnú správu a ochranu hraníc Dohoda medzi Európskou úniou a Austráliou o spracovaní a prenose údajov z osobného záznamu o cestujúcom (PNR) leteckými dopravcami Austrálskemu úradu pre colnú správu a ochranu hraníc (ACBPS) nadobudla účinnosť 1. júna 2012. V dohode sa stanovuje, že prvé spoločné preskúmanie sa má vykonať jeden rok od nadobudnutia účinnosti dohody a potom pravidelne podľa toho, ako sa strany spoločne dohodnú. Spoločné preskúmanie sa odohralo v meste Canberra 29. a 30. augusta 2013. V súlade so spoločným vyhlásením EÚ a Austrálie o dohode sa preskúmanie zameralo na vykonávanie dohody, predovšetkým na mechanizmy upravené príslušnými článkami dohody, konkrétne mechanizmy anonymizácie údajov prostredníctvom maskovania a prenosu údajov PNR občanov a rezidentov EÚ orgánom tretích krajín. Spoločné preskúmanie bolo založené na metodike totožnej s tou, ktorá bola použitá počas predchádzajúcich spoločných preskúmaní Dohody o PNR so Spojenými štátmi (2005, 2013) a Kanadou (2008). Prvá časť tejto metodiky spočívala v dotazníku, ktorý Európska komisia zaslala pred spoločným preskúmaním austrálskej ACBPS. ACBPS na dotazník pred spoločným preskúmaním písomne odpovedala. V druhej fáze tím EÚ navštívil oddelenie ACBPS zaoberajúce sa hĺbkovou analýzou informácií o cestujúcich (Passenger Analysis Unit). Tretia časť zahŕňala stretnutie zástupcov ACBPS, ministerstva zahraničných vecí a obchodu, úradu austrálskeho komisára pre informácie, komisára pre ochranu súkromia a tím EÚ, počas ktorého sa podrobne rozoberalo vykonávanie dohody. Ešte pred spoločným preskúmaním poskytla ACBPS tímu EÚ podrobné podklady o tom, ako spracúva údaje PNR, vrátane kontrolného rámca s inventárom automatizovaných systémov a manuálnych kontrol pre spracovanie údajov PNR, ostatné interné prevádzkové dokumenty, posúdenie vplyvu na súkromie v súvislosti s údajmi PNR a nedávne správy o audite vypracované úradom austrálskeho komisára pre informácie. Tím EÚ zistil, že Austrália v plnej miere vykonáva dohodu v súlade s podmienkami v nej stanovenými. Austrália plní svoje záväzky týkajúce sa záruk ochrany údajov, ktoré z dohody vyplývajú, a údaje PNR spracúva v súlade s podmienkami dohody. Austrália nespracúva žiadne citlivé údaje v množine údajov PNR získané podľa dohody a aktívne sa snaží ďalej vylepšiť automatickú detekciu a mazanie citlivých údajov. Austrália pri vyhodnocovaní údajov PNR postupuje veľmi cielene a berie do úvahy ukazovatele rizík, čím minimalizuje prístup k osobným údajom. Podľa dohody podlieha spracovanie údajov PNR do veľkej miery nezávislému dozoru úradu austrálskeho komisára pre informácie. Komisia oceňuje spôsob, akým Austrália aplikuje metódu sprostredkovania údajov medzi leteckými dopravcami a vládou (PNRGOV) s názvom „push“. Hoci to je nad rámec pôsobnosti dohody, Komisia víta, že Austrália rozšírila používanie metódy „push“ na všetkých leteckých dopravcov, ktorých sa dohoda netýka. Okrem toho je Austrália priekopníkom vo vývoji a podpore celosvetového štandardného formátu správ v rámci PNRGOV. Cieľom je dosiahnuť štandardizáciu prenosu PNR údajov na celom svete, a to prostredníctvom rokovaní s jednotlivými leteckými dopravcami a pod záštitou medzinárodných organizácií, ako sú Svetová colná organizácia (WCO), Medzinárodná organizácia pre civilné letectvo (ICAO) a Medzinárodné združenie leteckých dopravcov (IATA). Strany plánujú spojiť budúce spoločné preskúmanie dohody so spoločným hodnotením dohody v polovici roku 2016. Medzi témy, ktorým je potrebné venovať väčšiu pozornosť, patrí spolupráca v oblasti presadzovania práva založená na zdieľaní analytických informácií získaných z údajov PNR. Od Austrálie sa žiada, aby vynaložila väčšie úsilie pri zaisťovaní vzájomnosti a proaktívne zdieľala analytické informácie získané z údajov PNR s členskými štátmi EÚ, prípadne takisto s Europolom a Eurojustom. Príjemcovia týchto informácií na strane EÚ by zase mali ACBPS poskytnúť spätnú väzbu v súvislosti s tým, ako informácie použili a aké výsledky dosiahli. Takisto sa od Austrálie žiada, aby zaviedla mechanizmus hlásenia, ktorý jej umožní informovať členské štáty, či sú údaje PNR získané v rámci dohody alebo analytické informácie, ktoré tieto údaje obsahujú, potom zdieľané s treťou krajinou. Okrem toho by Austrália mala pokračovať v zaisťovaní, že záruky uvedené v dohode budú rozširované na extrahované údaje PNR, ktoré sa postupujú ďalším oddeleniam ACBPS alebo iným orgánom austrálskej vlády. Bez ohľadu na článok 24 ods. 4 o spoločnom hodnotení dohody štyri roky od nadobudnutia jej účinnosti, predbežné posúdenie otázky, či PNR slúži na účel podpory boja proti terorizmu a iným závažným trestným činom nadnárodnej povahy, ukázalo, že spracovanie údajov PNR dáva ACBPS možnosť vykonať účinné posúdenie všetkých cestujúcich do 72 hodín pred odletom. ACBPS spracúva údaje PNR, přičom vyhodnocuje informácie cestujúcich s použitím pravidiel cieleného výberu, ktoré môžu zahŕňať niekoľko ukazovateľov rizík. V prípade, že hodnotenie pomocou ukazovateľov rizík vyčlení potenciálne rizikového cestujúceho, sú údaje PNR v kombinácii s informáciami z oblasti presadzovania práva ďalej spracúvané analytikom. Týmto postupom sa určí, či cestujúci predstavuje riziko, a umožní sa identifikovať osoby, ktorých prílet si bude vyžadovať zákrok. Včasná identifikácia cestujúcich, ktorí môžu predstavovať riziko, umožňuje ACBPS pripraviť potrebné príletové opatrenia, lepšie nastaviť svoje zákroky, a vďaka minimalizácii zákrokov uľahčiť pohyb legálne cestujúcich osôb. Podľa ACBPS zohráva analýza údajov PNR spoločne s ďalšími informáciami kľúčovú úlohu pri schopnosti ACBPS identifikovať rizikových cestujúcich ešte pred ich príletom v kontexte boja proti terorizmu, obchodu s drogami, podvodného zneužitia totožnosti, obchodovania s ľuďmi a dalších závažných zločinov nadnárodnej povahy. ACBPS predložila príklady používania PNR. Spoločná správa o preskúmaní, ktorá je priložená k tejto správe, je rozdelená do troch kapitol. Kapitola 1 podáva prehľad o súvislostiach preskúmania, jeho účele a procedurálnych hľadiskách. Kapitola 2 predstavuje hlavné zistenia spoločného preskúmania. Uvedená kapitola je doplnená o prílohu A, ktorá obsahuje dotazník a odpovede naň zo strany ACBPS. Kapitola 3 predkladá celkové závery preskúmania. Príloha B uvádza zloženie tímov Európskej únie a Austrálie, ktoré preskúmanie vykonali. Príklady používania údajov PNR v Austrálii predložené ACBPS sú obsiahnuté v prílohe C.